Чешко-пфалцкият период на Тридесетгодишната война (1618 – 1623) е първият период на този важен европейски конфликт. Наричан е също Бохемско-палатински или е разделян на две части: Бохемски и Пфалцки. Носи името си по две области в Свещената Римска империя – Чехия (наричана от германците Бохемия) и Пфалц (Палатината), който се състои от две части – Долен Пфалц по Рейн и Горен Пфалц на север от Бавария. Този период започва с чешкото протестантско въстание срещу императора, продължава с намесата на трансилванците и на пфалцкия граф Фридрих V. Ключовият момент е поражението на бунтовниците при Бялата планина, след което съпротивата на Фридрих V продължава още три години в Пфалц, където той въвлича и други протестантски принцове. В крайна сметка победители са католиците.